
Anither Step Forrit For The Scots Leid 

I T’S taen ower fower year, the hale o the first pairlament an intae the stert o the saicont ane, 
but noo the Scots language haes finally been alloued tae tak its richtfu place alangside o 
English, Gaelic an aw the ither minority languages o this country. For the verra first time, a 
document pitten oot bi the Scots Pairlament tae inform the public haes been furthset in Scots as 
weel as in English, Gaelic an anither five ethnic minority languages. 

It haes been reportit that whan the SLRC tried tae git haud o a copy for the Centre, there wis 
nane left cause o the muckle demand for the Scots vairsion. A saicont prent rin wis necessar tae 
hae mair tae haund for the stert o August. This is a guid healthy sign for it’s only but richt that 
the saicont biggest spoken language in the UK 
efter English shuid generate at least the saicont 
biggest demand for its documents, efter English. 

It’s gey important that the Scots Executive an 
thair civil servants gits tae ken that Scots ower- 
settins o thair pamphlets is mair popular in Scot¬ 
land than owersettins in ony o the ither minority 
leids. Sic a document as this wad be uissfu in 
schuil clessrooms whaur Scots is bein leamt an 
in libraries forbye. A glaizie hard copy can be 
gotten bi speirin the pairlament’s Public Infor¬ 
mation Service at:- 
The Scottish Parliament, 

Edinburgh, EH99 ISP. 

Ph: 0131 348 5000 or 0845 278 1999 (local rate) 

Caws bi wey o RNID Typetalk/TextDirect: 

18001 0131 348 5000 

Textphone:- 0131 348 5415 Fax:- 0131 348 5601 e-mail: sp.info@scottish.parliament.uk 
An electronic pdf copy can be seen, hained or doon-haunnelt an prentit at the follaein Scots 
Executive’s wabsteid:- http://www.scottish.parliament.uk/visitor/parlguide-scots.pdf 
The hinnermaist page o the document threaps, “For a copy o this leaflet in languages forby 
English or in Braille, muckle prent, on audio tape or in sindry computer formats please 
contack the Public Information Service. We walcome correspondence screivit in onie 
language. We can ainly accep phone caws presently in English an Gaelic.” 

The hinnermaist sentence micht weel mean that they dinna hae fowk fluent in the minority 
ethnic languages but onybody speakin ower the phone in Scots wad maist like be able tae mak 
thairsels unnerstuid tho the language comin back wad maist like be English. 

Consaits o a Polish University Student 




W OJTEK Gardela is a student at the 
University o Wroclaw in Poland that’s 
laimin Scots an is warkin on his thesis anent 
the Scots language. He’s ower here the noo 
daein voluntary wark at Carberry Toor juist 
ootside Musselburgh an haes been haein a 
crack in guid quality Scots wi some o wir 
Scots leid upsteerers ower the e-mail. Ane o 
thae cracks wis wi the editor o STW an some 
o it is set oot here wi Wojtek’s permission. 
“Hello Rab, 

Thank ye for yer e-mails an A’m sorry A’ve 
no scrieved tae ye this monie a lang day. 

A’ve leukit till the buikie ye tellt us tae get 
frae the Scottish Pairlament an A’ve a few 
observes aboot it. As faur as A ken, in the 
Scots verbs yaised wi the plural subjecks 
ither than ye/you, we an they is the same as 
thae anes wi the 3rd person singular subjecks 


(Wilson, 2002: 137). For exaimple, Tam an 
Mary bides in Musselburgh. 

Sae, on page 3 o the buikie it says, ‘Yer 
MSPs need tae ken whit maitters (...)’ an 
A’m thinkin it shuid be owerset intae the 
guid Scots lik ‘Yer MSPs needs tae ken whit 
maitters (...).’ A micht be wrang aboot it bit 
on page 4 o the same buikie it says ‘The 
MSPs is selectit tae refleck (...).’ Am A 
richt? Ther mair exaimples o that in the 
buikie an aw. 

Forby, A canna find ‘leuk on’ lik in ‘ye can 
leuk on the Scottish Pairlament wab- 
site’ (page 3) in ma dictionar. Bit there a 
similar sentence on page 2, ‘Luik til the 
Scottish Pairlament wabsite.’ As faur as A 
ken, there’s nae *leuk at/on’ in the Scots bit 
‘leuk til’ an that means ‘look on/at’ in the 
English. Am A richt? A’d lik tae hear whit 


_ Stravaigerg 07946-256-059 

Copyricht 

© Copyricht for awthin written in this wittins 
blat bides wi R. Faimie. The Scots Tung 
Wittins can be fotie-copied in hail or in pairt 
athoot limit o nummers an this hauds guid an 
aw for ony pairt o the wittins blat that’s furth¬ 
set in ony ither publication. 

ye hae tae say aboot thaim. 

Wojtek Gardela.” 

“Wojtek, 

Ye’re deid richt wi the singularity o the Scots 
plural verbs. Scots verbs aye bides singular 
wi a plural noun an juist taks the plural form 
wi a plural personal pronoun. The Scots in 
the buikie haes been kept simple sae that 
fowk that’s no literate in the leid can unner- 
staun it but A think they’ve taen the simplifi¬ 
cation ower faur an shuid hing on tae the 
acceppit Scots gremmar an idiom. 

Wi regaird tae ‘leuk on’, it’s juist a direck 
owersettin o the English ‘look on’, nae doot 
for the same abuin reasons. In this pairt o the 
country, fowk wad maist like uise ‘leuk tae’ 
wi the ‘leuk til’ bein uised in the nor-east. 
The owersetters is juist feelin thair weys 
intae whit they think is an accessible Scots an 
whiles loups in an oot o English an mair nor 
the ae regional dialeck o Scots. 

Bob.” 

“Hi Rab, 

Weel, A jalouse thaim that owerset the buikie 
intae Scots didnae mak it ower simple acause 
it’s juist the mixter-maxter o differ noon an 
verb forms. An A wis ettlin tae say the maist 
o thae mistaks in’t is oot o inconsistencie. 
Thank ye for tellin me the differ atween 
‘leuk tae’ an ‘leuk til’. Forby, can ye tell me 
the differ atween ‘leid’ an ‘language’? A’v 
no fund oniething aboot it onie gate. 

A aft dinnae ken whit’s a shared Scots/ 
English word an whit ane isnae, an ma dic¬ 
tionar disnae say it aither or it gies an auld- 
farrant wird that naebodie wud iwer yaise. 
Hooivver, whit we’re forgettin is that a num¬ 
mer o shared Scot/English wirds can differ 
lippenin whit airt we’re speakin aboot. Faurer 
frae English the better the Scots sae in the 
Sooth ye hear ‘these’ raither nor ‘thir’ or 
‘away’ raither nor ‘awa’. A’ve haen a keek 
ower a buikie cried ‘A Scots Pairliament’ bi 
James Robertson an A cam across sic con¬ 
structions - the author yaises ‘these’ insteid o 
‘thir’. Forby, A’ve shawn the fowk A’m 
wirkin wi the Scottish Pairlament buikie an 
maist o them didnae ken twa-three wirds 
that’s yaised in’t, for exaimple ‘tae ettle’ or 
‘tae mint’. They’re sayin they’d yaise ‘tae 
try’ an ‘tae mak an effort’. 

See ye efter, 

Wojtek” gardela@interia.pl 



















Bruce Leeming's 'Scots Haiku' an 'Scots Haiku II' 

A review bi Irene Brown 

I N the 17t century, the Japanese poet, Matsuo Basho, impruived aulder Chinese forms o 
poetry tae the genre that’s noo kent as Haiku. The wast got tae ken Haiku in the airly 20t 
century an it haes gotten weel liked in Britain ower the last ten year. The British orientalist, R 
H Blithe said, “Haiku shaws whit we kent aw the time or didnae ken we kent” 

Haiku is an ettle tae get haud o a moment bi reflectin on nature or love. It taks the form o three 
lines that, aw thegither, shuidna hae ony mair nor seeventeen syllables, ideal-like in a 5-7-5 
formation. This is mair easy tae win tae in Japanese itsel. The ootcome is that Haiku in ither 
leids tends tae be mair cutty, no aye bein able tae fit in wi the ideal. Hou Haiku shuid be writ¬ 
ten in English is still aye a maitter for flytin ower. 

“The heidmaist value o Haiku in English is a feelin o presence; the poem shuid gie 
oot a gliff o actual experience, speakin tae the senses an the feelins, raither nor tae the 
intelleck.” Alec Finlay an Martin Lucas, Renga Guidelines 2001. 

Glesca bom writer Bmce Leeming haes taen the maitter a step faurer bi fetchin oot, whit’s 
lippened tae be a first, Scots Haiku an Scots Haiku II. In baith buiks, Bmce haes neiboured 
ilka Scots Haiku poem wi a gey near literal English owersettin. In ilka ane, he haes won throu 
tae the Haiku gliff alang wi the genre’s necessar Toupin cleek’ at the hinneren. 

I the snawie wynd Birlin doon 

a chitterin gangrel: the routh o gean blume 

toun lums reikin tangles a bummer 

Scots Haiku is taen frae a mellin o poignant observes, references tae nature an brawness, the 
wather an e’en jets an yachts! Scots Haiku II is sindert intae fower pairts, takin the pairt o the 
fower saisons. Here Bmce maks skeely uiss o the ‘saisonal word’ tae pint oot the time o year, 
as ye can see in the follaein: 

Throu the haar Butterie drounin 

a waik sin - fowkpass i ’ the dub 

talkin sma tentless 


Peat reik straught Sowpin usque 

frae the lane biggin - wi twa freens - 

he’s leevin yet bidin the snaw 

In his innin, Bmce writes that, “Scots is noo maistly a literary language tho the foonds o its 
vocabular an particlar idioms is bein learnt in mony Scots schuils the day.” He gauns on tae 
say, “Scots speech lives on aw ower Scotland in hertsome byeleid vairsions.” An he awns that 
his poems “....is setten in a literary register o the Auld Leid.” 

The uiss o aulder an mair obscure words causes kinches bi creatin a language that’s 
no easy tae unnerstaun, e’en for Scots speakers. When a word haes an English 
equivalent that’s spelt the same wey but haes a different meanin aw thegither, the 
heid micht be sae weel acquent wi the English word that the Scots meanin warsles tae 
be heard an confusion kythes. For example, in the follaein Scots - English ower- 
settins: pail = hearse; gun = pipe; puppie = poppy an coat = skirt. 

It cuid be airgied that whiles, a mair weel kent Scots word or a word that Scots shares 
wi English wad be mair reader freendly an no sae artificially pitten on in appearance. 
If Scots is taen juist as an academic excercise, this cuid conter it bein seen as a livin 
language. 

The twa volumes, that’s cuivers shaws illustrations bi Annette Olney o whit A tak tae 
be Mount Fuji an a thistle, is howanever, walcome additions tae Scots writin an maks 
for a thochtish like read. 

Scots Haiku, first furthset in 1995, is noo oot o prent but can be gotten at the Scottish 
Poetry Library. Scots Haiku wis pitten on tape kistie an aw bi Scotsoun, whaur 
Bruce gies an innin tae Haiku an tae the uiss o Scots in literary tairms. 

Scots Haiku II, furthset in 2000 bi Thistle Press, is still aye in prent priced at £4.50 
(ISBN 0 9537727 0 5) 

The New Acquaintance 

I N 1562 a disease wis gaun aboot in Edin¬ 
burgh that wis cried the New Acquaint¬ 
ance. The Queen an maist o her courtiers 
haed it an it spared naither lord nor lady, 
French nor English. It gied a richt sair heid 
tae thaim that haed it alang wi a sair stamack 
an a muckle hoast. It bid langer wi some 
fowk nor it did wi ithers as it speirt oot suit¬ 
able bodies for the nature o the disease tae 
loup tae. Maist like, this disorder wis the 
same ane as that ane that’s noo kent as the 
‘influenza’ or ‘flu’. 

— Robert Chambers 
taen frae the Buik o Scottish Anecdote 1874 


Scots Tung WITTINS 
On the wab. 

The Scots Tung Wittins can be vizzied or doon- 
haunnelt an prentit (noo in PDF format forbye) 
frae the wabsteid o:- 

The Scots Speikers Curn, Glesca. 

Wabsteid backin:- 

Http://www.mlove.free-online.co.uk/ 

Tae hae a free PDF copy sent bi e-mail ilka 
month, phone 0131-665-5440. 

A hard copy o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $14 (Americae) 


Nixt Forgaitherin 

Mon. 1 September 
7.30pm tae 9.00pm 
Comatee Room C. 

Brunton Ha, Musselburgh. 

Mingin Ingin Johnnies 

A NE o the highlichts o the Honest 
Toun’s common ridin Festival Week in 
Julie wis the guiser (fancy dress) parade. The 
fotie ablow shaws twa o the aulder ex-Honest 
Lads dressed up as Ingin Johnnies an gittin a 
hurl on a motor aheid o aboot twa dizzen o 
the ithers that wis dressed up as Ingin John¬ 
nies an aw on thair bikes wi strings o ingins 
hingin frae the haunnle-bars an roond thair 
shouthers. The words at the tap o the motor 
said “Mingin Ingins” an as the bikes gaed by, 
the air wis mingin wi the guff o ingans. 
Mingin wis the word for thaim richt eneuch! 



Yule Caird 2003 

D ESIGN o the Yule caird for this in- 
comin Christmas is weel tae the fore an 
ane o the proponed compositions is shawn 
ablow. The cairds is aye the same size as 
ither years but haes a landscape format in- 
steid o the ordinar portrait format an wi the 
fawld rinnin alang the left haund side. 



Mnme rafcr iht fbiify&iti ftr^bk 


M akar's N eu k 

Ah wis taken a bus trip yin day 
Up Yarrae, doon Ettrick - ma usual route. 
Aboot the time o Chernobyl, Ah’d say 
In fact there is little doot. 

Onieway in the haughs there 
Were some sheep, yellae for the sale 
While the rest didnae seem tae care 
That they were still dirty an pale. 

A young lassie got awfae fashed 
Til nae mair her wheest could she keep 
She came doon the bus an she asked 
“Are these radio-active sheep?” 

Walter Elliot (1934-) 











